উপজেলার ১৫টি ইউনিয়ন ও ১টি পৌরসভায় রয়েছে ১শ৭৯টি গ্রাম। এ গ্রামগুলোতে চলছে জমজমাট শালিস বাণিজ্য মর্মে অভিযোগ উঠেছে। বিভিন্ন গ্রাম ঘুরে জানা যায়, এক শ্রেণীর স্থানীয় মোড়ল ক্ষমতাসীন দলের নেতাদের যোগসাজশে শালিস বাণিজ্য চালাচ্ছে। সুবিচারের নাম করে অর্থ উপার্জনের মহোত্সবে মেতে উঠেছে এ দালাল চক্র। এ চক্রের  দালালগুলো দুটি ভাগে বিভক্ত হয়ে বাদী-বিবাদী উভয়পক্ষের সমস্যার সমাধান করার কথা বলে বড় অংকের অর্থ জামানত নিয়ে ভাগাভাগি করে থাকে। সত্য ঘটনাকে ভিন্ন খাতে চালিয়ে দিয়ে বিবাদীর পক্ষে রায় দেয়ার ঘটনাও রয়েছে অনেক। বিশেষ করে জমি-জমার বিরোধ, পারিবারিক কলহ, নারী নির্যাতনের মত ঘটনাগুলোতে ঐ চক্রটি সক্রিয়। এলাকার সহজ-সরল মানুষ এদের কাছে বড় অসহায় হয়ে পড়েছে। এ চক্রটি ক্ষমতাসীন দলের ছত্রচ্ছায়ায় থানা প্রশাসন, ভূমি খারিজ, জমি রেজিষ্ট্রি, জমি কেনা-বেচা বিভিন্ন বিষয়ে হস্তক্ষেপ ও প্রভাব বিস্তার করছে বলে এলাকাবাসী জানান। অভিযোগকারিরা নাম  না প্রকাশের শর্তে জানান, থানায় অভিযোগ জমা দিতে ৪/৫ হাজার টাকা লাগে। অভিযোগ এন্ট্রি না করেই নেতাদের মাধ্যমে অর্থ জামানতের মাধ্যমে সমাধানের পরও মামলা উত্তোলনের নামকরণ করে থানা পুলিশকে ২/৩ হাজার টাকা প্রদান করতে হয়। এ অবস্থা বর্তমান সরকারের আমলেই নয় পূর্বের বিএনপি সরকারের আমলেও একইভাবে চলে।